कोडवा नेशनल काउंसिल (सीएनसी) नाम का एक संगठन बीते दो दशकों से कोडवा लोगों के लिए स्वायत्त प्रदेश की मांग करते हुए संघर्ष कर रहा है. टीपू सुल्तान ने कोडवा लोगों पर कथित तौर पर जो जुल्म किए थे, उसे लेकर यह संगठन बहुत मुखर रहा है. सीएनसी के अध्यक्ष एनयू नचप्पा का कहना है कि कोडवा लोग उस जुल्म की याद को कभी नहीं भूलेंगे और ना ही उसे माफ करेंगे. नचप्पा बताते हैं कि 'साल 1785 के 13 दिसंबर को टीपू सुल्तान ने कोडवा लोगों को भागमंडलम के नजदीक देवापरलंब में सुलह-समझौते की गरज से बुलाया. फिर उसने फ्रांसिसी सेना की मदद से निहत्थे पुरुष, स्त्री और बच्चों की हत्या कर दी. टीपू बंदियों को ऋरंगपट्ट की जेल में भी ले गया.' नचप्पा का दावा है कि जिले में कोडवा के 1500 खानदान थे लेकिन संहार के बाद इनकी तादाद 800 रह गई. उन्होंने कहा कि टीपू सुल्तान के अत्याचारों के कारण कोडवा अब बड़ी कम संख्या में रह गए हैं. कोडवा के इतिहास ग्रंथ पटोले पलामे में जिक्र आता है कि टीपू सुल्तान पड़ोस के सुल्लिया से गौड़ा समुदाय के लोगों को लेकर आया. उसने इन लोगों को कोडवा लोगों के खाली घर-मकानों में बसाया.